**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 377/2012 Z. z., ktorým sa ustanovujú požiadavky na ochranu zvierat používaných na vedecké účely alebo vzdelávacie účely (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. na základe bodu 3 Plánu legislatívnych úloh vlády Slovenskej republiky na rok 2019 na mesiac jún.

Predloženým návrhom nariadenia vlády sa v súlade s pripomienkami Európskej komisie uvedenými vo vyšetrovaní EUP(2016)8631 a vo výzve Európskej komisie č. 2018/2160   
zo dňa 19. 7. 2019 na potrebu úplnej transpozície smernice Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely odstraňujú čiastkové nedostatky, ktoré sa vyskytli v procese jej transpozície.

Predložený návrh nariadenia vlády nebude mať vplyv na rozpočet verejnej správy,   
na manželstvo, rodičovstvo a rodinu, na podnikateľské prostredie, nebude mať ani sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti je navrhnutý s ohľadom na zabezpečenie čo najskoršieho súladu s právom Európskej únie pri súčasnom zohľadnení rozsahu vykonávaných zmien   
na právne postavenie adresátov právnej normy.

Návrh nariadenia vlády bol predmetom medzirezortného pripomienkového konania   
a na rokovanie sa predkladá bez rozporov.